钦定古今图书集成/理学汇编/文学典/第161卷 > 《徐师曾文体明辩》 > 《跋东莱止斋与龙川尺牍后》前人
## 钦定古今图书集成/理学汇编/文学典/第161卷 > 《徐师曾文体明辩》 > 《跋东莱止斋与龙川尺牍后》前人

龙川陈文毅公与东莱吕成公、止斋陈文节公契分
深厚，故其所与书牍颇多，初不止此三帖而已。东莱
前一书，盖乾道九年癸巳秋所遣。书中云：“永嘉复报
士龙之讣，海内遂失。此人”者，士龙，常州守薛季宣也。
常州得袁溉道洁之学，道洁则程门高弟，及师蜀隐
者薛翁而深于礼学者也。常州既有所传授，见诸事
“功，灼灼可信，年仅四十以死，故东莱伤之也。”又云：“朱
元晦近遣其子来此读书，颇知其日用间地步亦自
宽展。前此传闻多过者，其子名塾，字受之，晦翁之冢
嗣，当时论晦翁者，或有迫狭之讥，而龙川亦甚病其
细碎，故东莱谓传闻多过，将示微意以规之也。”后一
书盖淳熙五年戊戌冬所遣，“近”字下有阙文，当是“巩
仲”二字。巩仲者，名丰，东莱弟子，官至提辖左藏库，世
称栗斋先生者也。书中云：碌碌窃禄，如昔者。东莱官
秘书，至是已二年十月十七日，复升为著作郎，书因
在官所发，故兼云窃禄也。又云：“田间虽曰伸缩自如，
治生之意太必，则与俗交涉，败人意处亦多者。”时龙
川伏阙三上书，极言社稷大计。阜陵览之，感奋出涕，
将以种放故事不次用之左右。用事者亟来谒见，欲
掠美市恩，龙川不出，遂逾墙而迯，绝江竟归，且以为
不得行其所志，欲有事生产作业，故东莱以此讽之
也。《止斋》一书，盖绍熙二年辛亥秋所遣。书中云：“老兄
数年以来，再脱于祸者，龙川以使气过锐，结怨群小，
遂洊”中奇祸。其一则淳熙十一年甲辰之春，醉中大
言，为卢氏子所诉，就逮棘寺。其一则绍熙元年庚戌
之冬十二月，以吕天济之死，诬其有谋，又下诏狱。甲
辰至庚戌仅七载，故云数年也。又云：浙西别业，稍有
伦序，愿为择邻之计者，龙川常言乡里不可居，欲迁
京口，以扁舟出入吴淞江上，故止斋用以为劝也。所
谓“两婿入馆”，即林子燕、徐冲；所谓“应之”，即东莱门人
无为军教授石宗昭；子约，即东莱之弟太府寺丞祖
俭也。窃惟东莱以中原文献之传，倡鸣道学于婺丽
泽之益，迩沾远被。龙川居既同郡，又东莱之从表弟，
虽其所志在事功，不能挈而使之同，反复摩切之，其
论议或至夜分，要不为不至也。止斋留心于古人经
制，三代治法，虽出于常州者为多。至于宋之文献相
承，所以垂世而立国者，亦东莱亹亹为言之，而学始
大备。考其一时学术人才之盛，而能照耀于古今者，
不归之朋友，讲学之功，抑岂可哉！然即此三帖而观，
警戒饬导，无所不至，亦后世之所不及，歆艳之馀，而
感慨系之矣。新迁萝山，无文字寻究，姑即所知者而
疏之左方。若夫三君子行事之详，史皆有传，非后学
之敢轻议也。